TEACHTAIREACHT ÓN gCOIMISIÚN CHUIG PARLAIMINT NA hEORPA de bhun Airteagal 294(6) den Chonradh ar Fheidhmiú an Aontais Eorpaigh maidir leis an

2012/0299 (COD)

TEACHTAIREACHT ÓN gCOIMISIÚN

CHUIG PARLAIMINT NA hEORPA



de bhun Airteagal 294(6) den Chonradh ar Fheidhmiú an Aontais Eorpaigh



maidir leis an

seasamh ón gComhairle i ndáil le treoir ó Pharlaimint na hEorpa agus ón gComhairle a ghlacadh maidir le feabhas a chur ar an gcothromaíocht inscne i measc stiúrthóirí cuideachtaí liostaithe agus bearta gaolmhara.



(Téacs atá ábhartha maidir le LEE)

1.Cúlra

An dáta a tíolacadh an togra chuig Parlaimint na hEorpa agus chuig an gComhairle (doiciméad COM/2012/614 final - 2012/0299 (COD)):

an 16 Samhain 2012 Dáta na tuairime ó Choiste Eacnamaíoch agus Sóisialta na hEorpa: an 13 Feabhra 2013 Dáta na tuairime ó Choiste Eorpach na Réigiún: an 30 Bealtaine 2013 Dáta an tseasaimh ó Pharlaimint na hEorpa, an chéad léamh: An 20 Samhain 2013 An dáta a tíolacadh an togra leasaithe: Neamhbhainteach An dáta a glacadh an seasamh ón gComhairle: an 17 Deireadh Fómhair 2022

2.Cuspóir an togra ón gCoimisiún

Tá sé d’aidhm ag an togra le haghaidh treorach feabhas a chur ar ionadaíocht chothrom inscne ar bhoird chorparáideacha cuideachtaí móra liostaithe. Is é an cuspóir atá leis go mbainfear amach 40 % de phoist stiúrthóirí neamhfheidhmiúcháin don ghnéas tearcionadaithe agus ceanglaítear ar chuideachtaí úsáid a bhaint as critéir shoiléire gan débhrí ina nósanna imeachta roghnúcháin. Ní mór an cuspóir a bhaint amach faoin 30 Meitheamh 2026. Féadfaidh na Ballstáit cuspóir níos ísle (33 %) a shocrú ar choinníoll go gcumhdódh sé poist stiúrthóirí feidhmiúcháin agus poist stiúrthóirí neamhfheidhmiúcháin araon. I gcás cuideachtaí atá faoi réir na sprice 40 % do phoist stiúrthóirí neamhfheidhmiúcháin, bheadh orthu gealltanais aonair a thabhairt maidir le hionadaíocht idir fhir agus mhná i measc stiúrthóirí feidhmiúcháin.

Cé go mbeidh ar na Ballstáit iallach a chur ar chuideachtaí liostaithe féachaint leis na spriocanna cainníochtúla a bhaint amach, ní chuirfí smachtbhannaí i bhfeidhm mura mbainfí na spriocanna sin amach. Ina ionad sin, bheadh ar na cuideachtaí nach mbaineann na spriocanna amach próiseas roghnúcháin trédhearcach a chur ar bun do phoist bhoird, ar próiseas é nach mór a bheith bunaithe ar chritéir cháilíochta shoiléire a bheidh le cinneadh ag na cuideachtaí roimh an bpróiseas roghnúcháin. Ina theannta sin, níor mhór dóibh míniú a thabhairt ar na cúiseanna a bheidh leo agus tuairisc a thabhairt ar na bearta a dhéanfar agus a bheidh beartaithe chun na cuspóirí nó na gealltanais a chomhlíonadh amach anseo.

Ní mór riail tosaíochta a áireamh sa nós imeachta roghnúcháin trédhearcach d’fhonn na cuspóirí a bhaint amach: agus iarrthóirí den dá ghnéas atá chomh cáilithe céanna a bheith ann, i bprionsabal tabharfar tosaíocht don iarrthóir den ghnéas tearcionadaithe. Tá an ceanglas sin bunaithe ar mheasúnú oibiachtúil lena gcuirtear san áireamh na critéir roghnúcháin ar fad a chuirtear i bhfeidhm ar na hiarrthóirí aonair, i gcomhréir le cásdlí Chúirt Bhreithiúnais an Aontais Eorpaigh maidir le gníomhaíocht dhearfach.

Cuirtear bearta nós imeachta i bhfeidhm chun tacú le hiarrthóirí ar mian leo agóid a dhéanamh i gcoinne nós imeachta roghnúcháin, riail an dualgais cruthúnais a aisiompú, cuir i gcás.

Beidh oibleagáid ar na Ballstáit pionóis a chur i bhfeidhm a bheidh infheidhme i gcás ina sárófar na hoibleagáidí a leagtar amach sa treoir. Ní mór na pionóis a bheith éifeachtach, comhréireach agus athchomhairleach.

Cuirtear san áireamh sa Treoir dea-fheidhmiú córas náisiúnta nuair a ligtear do Bhallstát cur i bhfeidhm na gceanglas nós imeachta a chur ar fionraí i gcás ina mbeidh bearta náisiúnta atá chomh héifeachtach céanna i bhfeidhm acu.

3.Barúlacha maidir leis an seasamh ón gComhairle

I gcomhréir leis an gcomhaontú polaitiúil, leis an seasamh ón gComhairle ar an gcéad léamh tugtar isteach roinnt athruithe ar an togra ón gCoimisiún, go príomha chun an méid seo a leanas a dhéanamh:

·soiléiriú a dhéanamh ar raon feidhme na n‑oibleagáidí nós imeachta chun cothromaíocht inscne a bhaint amach – chun a áirithiú go gcumhdófar gach céim de phróiseas roghnúcháin chomhaltaí an bhoird;

·soiléiriú a dhéanamh ar raon feidhme na treorach tríd an sainmhíniú ar chuideachta liostaithe, lena n‑áirítear trí thagairt a dhéanamh don ‘oifig chláraithe’;

·I gcás cuideachtaí ag a bhfuil lucht saothair arb amhlaidh atá gnéas amháin i dtreis iontu, ní bheidh na cuideachtaí sin in ann leas a bhaint as díolmhú i.e. cuideachtaí inar lú fostaithe den ghnéas tearcionadaithe ná 10 % den lucht saothair;

·na spriocdhátaí a chuíchóiriú ionas go mbeidh gnóthais phoiblí agus phríobháideacha faoi réir na spriocdhátaí céanna chun na spriocanna a bhaint amach;